钦定古今图书集成/明伦汇编/官常典/第469卷 > 裴之高
## 钦定古今图书集成/明伦汇编/官常典/第469卷 > 裴之高

按《梁书裴邃传》：“之高字如山，邃兄中散大夫髦之子
也。起家州从事、新都令，奉朝请，迁参军。颇读书，少负
意气，常随叔父邃征讨，所在立功，甚为邃所器重，戎
政咸以委焉。寿阳之役，邃卒于军所，之高隶夏侯夔，
平寿阳，仍除平北豫章长史、梁郡太守，封都城县男，
邑二百五十户。时魏汝阴来附，敕之高应接，仍除假”
节、飙勇将军、颍州刺史。士民夜反，逾城而入，之高率
家僮与麾下奋击，贼乃散走。父忧还京，起为光远将
军，合讨阴陵盗贼，平之，以为谯州刺史。又还为左军
将军。出为南谯太守，监北徐州。迁员外散骑常侍。寻
除雄信将军、西豫州刺史，馀如故。侯景乱，之高率众
入援，南豫州刺史鄱阳嗣王范命之高总督江右援
军诸军事，顿于张公洲。柳仲礼至横江，之高遣船舸
二百馀艘迎致仲礼，与韦粲等俱会青塘立营，据建
兴苑。及城陷，之高还合肥，与鄱阳王范西上。稍至新
蔡，众将一万，未有所属。元帝遣萧慧正召之，以为侍
中、护军将军。到江陵，承制除特进、金紫光禄大夫。卒，
时年七十三。赠侍中、仪同三司，鼓吹一部。谥曰恭。子
畿，累官太子右卫率、隽州刺史。西魏攻陷江陵，畿力
战死之。